És un drama silenciós. Cada dia hi ha famílies desnonades perquè no poden assumir l’encariment dels lloguers. Els augments brutals dels últims tres anys els estan expulsant de casa, sobretot a Barcelona i l’Àrea Metropolitana. Són casos dispersos que no acostumen a sortir als mitjans ni generen els moviments de protesta que es van viure amb els desnonats per impagament d‘hipoteca. Però hi són.

“Aquest drama és tremend, és el que engreixa la llista d’espera de les emergències”, ha remarcat al Via Lliure la presidenta de la Fundació Hàbitat 3 i de l’Observatori Metropolità de l’Habitatge de Barcelona, Carme Trilla.

Els desnonaments d’hipoteques han baixat en picat, perquè ja es van fer tots. Però els de lloguer, no només no han baixat, sinó que creixen. És un drama silenciós

Trilla adverteix que l’emergència habitacional no se solucionarà posant al mercat els pisos buits. En primer lloc, perquè molts són inhabitables. I en segon terme, perquè n’hi ha menys dels que podria semblar.

Les xifres de pisos buits són molt més baixes (del que deien els censos). A Barcelona, de 90.000 que donava el cens s’ha baixat a 14.000. Això és molt poc, representa un 1 o 2% del parc d’habitatge

Habitatge social

Un dels grans problemes en matèria d’habitatge social –a preus assequibles– és que els ajuntaments reserven les promocions només per als seus veïns. Això, assenyala Trilla, perjudica els municipis sense prou terrenys edificables: els ciutadans no tenen oferta a la seva localitat ni poden accedir a la de l’entorn, perquè hi estan vetats. S’hi troba Barcelona mateix.

Hi ha ciutadans condemnats, en tenir menys perspectives de futur d’aconseguir un habitatge de lloguer assequible en el seu municipi. Però és que en un altre municipi tampoc no poden perquè hi han d’estar empadronats

En aquest sentit, Trilla aposta perquè s’unifiquin les llistes de sol·licitants a tota l’àrea de Barcelona... i fins i tot, més enllà de la primera corona metropolitana. Les solucions, subratlla, s’haurien de pensar en una visió més àmplia.

Cal anar més enllà de l’àrea metropolitana: a la regió metropolitana, amb els Vallesos, el Maresme, etc. El que és estricament l’àrea ens quedarà encongida

Trilla aplaudeix les mesures que ha aprovat el govern per fer front a l’emergència de l’habitatge, però ja avisa que caldran anys perquè se’n notin els efectes. I en tot cas, insisteix que cal més inversió pública en habitatge. Diu que s’hauria d’arribar al 0,6% del PIB.

Escolta l’entrevista aquí: